**ՀԻՄՆԱՎՈՐՈՒՄ**

**§«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀՀ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ¦ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի անհրաժեշտությունը (նպատակը).**

§Հայաստանի Հանրապետության 2022 թվականի պետական բյուջեի մասին» ՀՀ օրենքում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-ն որոշման մեջ փոփոխություններ և լրացումներ կատարելու մասին¦ Հայաստանի Հանրապետության կառավարության որոշման նախագծի ընդունման նպատակն է Արդարադատության նախարարության «1093․ Դատական և հանրային պաշտպանություն» ծրագրի «11001․ Հանրային պաշտպանության ծառայություններ» միջոցառման գծով 2022 թվականի երկրորդ կիսամյակի համար Հայաստանի Հանրապետության կառավարության պահուստային ֆոնդից 10 հաստիքի համար հատկացնել հավելյալ միջոցներ՝ (33,532.980 հազ. դրամ՝ 429.910դրամ\*6ամիս\*10հաստիք\*30%) պայմանավորված հանրային պաշտպանության շրջանակներում մատուցվող ծառայությունների քանակի աճով, ինչպես նաև 2022 թվականի հուլիսի 1-ից ուժի մեջ մտնող ՀՀ քրեական դատավարության նոր օրենսգրքի կարգավորումներով, ապահովելու Սահմանադրությամբ երաշխավորված անվճար իրավաբանական օգնության պատշաճ և որակյալ տրամադրումը:

2․**Ընթացիկ իրավիճակը, խնդիրները և առաջարկվող կարգավորման բնույթը**

«Հայաստանի Հանրապետության 2022 թվականի պետական բյուջեի մասին» ՀՀ օրենքով Արդարադատության նախարարության «1093․ Դատական և հանրային պաշտպանություն» ծրագրի «11001․ Հանրային պաշտպանության ծառայություններ» միջոցառմանը 2022 թվականի համար հատկացված է 417,485.600 հազ. դրամ, որի միջոցով ՀՀ փաստաբանների պալատի հանրային պաշտպանի գրասենյակը, «Փաստաբանության մասին» օրենքի համաձայն, պետք է օրենսդրությամբ նախատեսված դեպքերում ապահովվի անվճար իրավաբանական օգնության տրամադրումը: Նշված գումարը, հաշվի առնելով «Փաստաբանության մասին» օրենքի 45‑րդ հոդվածի կարգավորումները, նախատեսված է հանրային պաշտպանի 59 հաստիքի համար:

Այդուհանդերձ, ներկայում հանրային պաշտպանի գրասենյակն աշխատում է գերծանրաբեռնված: Վարվող գործերի գրանցվող աճի և օրենսդրական փոփոխությունների արդյունքում կանխատեսվող ծավալի ավելացման պայմաններում, գործող հաստիքների քանակի հաշվառմամբ, վտանգված է քրեական գործերով վարույթ իրականացնող մարմինների որոշումների ժամանակին կատարման ապահովումը, և հանրային պաշտպանի գրասենյակ դիմող բոլոր քաղաքացիներին անվճար որակյալ իրավաբանական օգնության ժամանակին տրամադրումը:

Նշված իրավիճակը կարող է շտկվել միայն հանրային պաշտպանության ծառայության համար լրացուցիչ միջոցներ հատկացնելով՝ ավելացնելու անվճար իրավաբանական օգնություն ցուցաբերող հանրային պաշտպանների հաստիքների քանակը:

Հարկ է նկատել, որ յուրաքանչյուր տարի գրանցվում է հանրային պաշտպանի գրասենյակի ծանրաբեռնվածության կայուն աճ, ընդ որում՝ բավականին զգալի:

**ՎԻՃԱԿԱԳՐԱԿԱՆ ՏՎՅԱԼՆԵՐ**

|  |
| --- |
| **ՀԱՆՐԱՅԻՆ ՊԱՇՏՊԱՆԻ ԳՐԱՍԵՆՅԱԿԻ ՎԱՐԱԾ ՔՐԵԱԿԱՆ ԳՈՐԾԵՐԻ ՔԱՆԱԿԸ՝ ԸՍՏ ՏԱՐԻՆԵՐԻ** |
| ***Ժամանակահատված*** | ***Գործերի քանակ*** | ***Գործերի աճ******թվով******նախորդ տարվա համեմատ*** | ***Գործերի աճ******տոկոսով******նախորդ տարվա համեմատ*** |
| 2011 | 2962 | - | - |
| 2012 | 3102 | 140 | 5% |
| 2013 | 3219 | 117 | 4% |
| 2014 | 3666 | 447 | 14% |
| 2015 | 4600 | 934 | 25% |
| 2016 | 5264 | 664 | 14% |
| 2017  | 5891 | 627 | 12% |
| 2018 | 6688 | 797 | 14% |
|  2019 | 7183 | 495 | 7.5% |
| 2020\* | 7361 | 178 | 2,5% |
| 2021 | 10492 | 3131 | 42,5% |

|  |
| --- |
| **ՀԱՆՐԱՅԻՆ ՊԱՇՏՊԱՆԻ ԳՐԱՍԵՆՅԱԿԻ ՎԱՐԱԾ ՔԱՂԱՔԱՑԻԱԿԱՆ, ՎԱՐՉԱԿԱՆ, ՍԱՀՄԱՆԱԴՐԱԿԱՆ****ԳՈՐԾԵՐԸ** |
| ***Ժամանակահատված*** | ***Գործերի քանակ*** | ***Գործերի աճ******թվով******նախորդ տարվա համեմատ*** | ***Գործերի աճ******տոկոսով******նախորդ տարվա համեմատ*** |
| 2011 | 12 | - | - |
| 2012 | 17 | 5 | 42% |
| 2013 | 363 | 346 | 2035% |
| 2014 | 1334 | 971 | 267% |
| 2015 | 2588 | 1254 | 94% |
| 2016 | 4750 | 2162 | 84% |
| 2017 | 5865 | 1115 | 23% |
| 2018 | 7021 | 1103 | 20% |
| 2019 | 8608 | 1587 | 23% |
| 2020\* | 7926 | -682 | -7,9% |
| 2021 | 8800 | 874 | 11% |

\* 2020 թվականի ցուցանիշների վրա էական ազդեցություն է ունեցել համավարակը և դրանով պայմանավորված սահմանափակումները

Գործերի թվաքանակի՝ ներկայում արձանագրվող աճը պայմանավորված է մի շարք գործոններով՝

* հանրային պաշտպան տրամադրելու վերաբերյալ քրեական վարույթն իրականացնող մարմիններից ստացվող որոշումների քանակի ավելացմամբ,
* օրենսդրական լրացումների և նոր կարգավորումների ընդունման արդյունքում հանրային պաշտպանի գրասենյակի շահառուների խմբերի ավելացմամբ,
* գրասենյակի գործունեության վերաբերյալ հանրային իրազեկվածության բարձրացմամբ,
* հանրային պաշտպանների մասնագիտական պատրաստվածության շարունակական բարելավման և գրասենյակի նկատմամբ վստահության աճի հանգամանքներով,
* հանրության իրավագիտակցության բարձրացմամբ:

Գրասենյակի ծանրաբեռնվածության հետագա աճը հղի է Սահմանադրությամբ և միջազգային փաստաթղթերով պետության ստանձնած պարտավորությունների չկատարելու կամ թերակատարելու վտանգով:

Ներկայացված խնդիրը հատկապես օրհասական կդառնա **ՀՀ քրեական և ՀՀ քրեական դատավարության նոր օրենսգրքերը 2022 թվականի հուլիսի 1-ին ուժի մեջ մտնելու պարագայում**՝ պայմանավորված գրասենյակի ծանրաբեռնվածությունն ավելացնող նոր կարգավորումներով:

Մասնավորապես, ՀՀ քրեական դատավարության նոր օրենսգիրքը նախատեսում է գրասենյակի ծանրաբեռնվածությունն ավելացնող հետևյալ կարգավորումները.

1. Միևնույն վարույթի շրջանակներում նույն փաստաբանը (պաշտպանը), որպես կանոն, կարողանալու է ներկայացնել միայն մեկ անձի (մեղադրյալի), ունենալ մեկ վստահորդ:

Մինչդեռ, ներկայում գրասենյակի փաստաբանները կարողանում են ապահովել մի քանի մեղադրյալների պաշտպանություն նույն վարույթի շրջանակներում, կամ իրականացնել մի քանի վստահորդի ներկայացուցչություն, որը հնարավորություն է տալիս առկա ռեսուրսն օգտագործել ավելի արդյունավետ:

1. Անձին ձերբակալման որոշումը հանձնելու կամ անձին մեղադրանք ներկայացնելու պահից վարույթին պաշտպանի ներգրավումը լինելու է պարտադիր:

Գործող կարգավորումը նշված դեպքերի համար սահմանում է կասկածյալի կամ մեղադրյալի ցանկության պայմանը, որից հետո միայն վարույթն իրականացնող մարմնի համար առաջանում է պաշտպանով ապահովելու պարտականությունը: Սակայն նոր կանոնով, ըստ էության, գրեթե բոլոր քրեական գործերով պարտադիր է դառնալու պաշտպանի մասնակցությունը և ակնհայտ է, որ պաշտպանության ապահովման գերակշիռ բեռը կրելու է հանրային պաշտպանի գրասենյակը: Ի դեպ, այս դրույթը ենթադրում է նաև հանրային պաշտպանների շուրջօրյա աշխատանք, տրանսպորտային, նյութատեխնիկական և այլ խնդիրներ, որն առկա սահմանափակ ֆինանսական ռեսուրսների պայմաններում անհնար է կազմակերպել:

1. Ավելացվել են նաև պաշտպանի պարտադիր մասնակցության հիմքերը.
* դատարանը կայացրել է տվյալ մեղադրյալին առնչվող ցուցմունքի դեպոնացում կատարելու մասին որոշում.
* մեղադրյալը միջնորդել է դատական նիստն անցկացնել իր բացակայությամբ:

Այս պարագայում ակնհայտորեն ևս ավելանալու են քրեական վարույթն իրականացնող մարմիններից ստացվող միջնորդությունները՝ հանրային պաշտպանություն իրականացնելու մասին, եթե հաշվի առնենք ցուցմունքների դեպոնացման հնարավոր ծավալները, ինչպես նաև նոր խմբերի ավելացումը:

Ընդ որում, համագործակցության և հեռակա վարույթների դեպքում պաշտպանի մասնակցության պարտադիրության հիմքը թեև կատարված լրացումների արդյունքում արդեն իսկ ներառված է գործող օրենսգրքում, այդուհանդերձ գործնականում դրա կիրառումը դեռևս խիստ սահմանափակ է, ուստի այդ փոփոխության ազդեցությունն ակնառու է լինելու նոր օրենսգիրքն ուժի մեջ մտնելուց հետո: Հարկ է նկատել, որ նշված լրացումները կատարվելուց հետո, դրանցով պայմանավորված ծանրաբեռնվածության ավելացման հաշվառմամբ, հանրային պաշտպանի գրասենյակին հատկացվող միջոցների վերանայում դեռևս չի կատարվել:

1. Քրեական դատավարության նոր օրենսդրությամբ պաշտպանին վերապահվել են նոր իրավունքներ, մասնավորապես՝
* ընդարձակվել են ապացուցողական գործողություններին մասնակցելու հնարավորությունները,
* ընդլայնվել է տրամադրման ենթակա փաստաթղթերի շրջանակը,
* վերապահվել է ապացույցներ ձեռք բերելու և ներկայացնելու իրավունք:

Ընդլայնված իրավունքների շրջանակը որակյալ իրավաբանական օգնություն տրամադրելու դեպքում ինքնին ենթադրում է լրացուցիչ աշխատանքների ծավալ՝ ապացույցների և փաստաթղթերի ձեռք բերմանն ուղղված գործողությունների շարք:

5) Քրեական դատավարության նոր օրենսդրությամբ ներդրվելու է մասնավոր մեղադրանքի ինստիտուտը, որը, հաշվի առնելով քրեական հայցի նախաձեռնողների շրջանակը, ենթադրում է նաև փաստաբանների, տվյալ դեպքում՝ հանրային պաշտպանների լրացուցիչ ներգրավվածություն:

6) Քննչական և որոշ դատավարական այլ գործողությունների, դրանց բողոքարկումների համար սահմանվել են առավել սեղմ ժամկետներ: Նշվածը ենթադրում է աշխատանքների կատարման ինտենսիվության ավելացում և սահմանափակ պայմաններ, ինչն առկա ծանրաբեռնվածության և զբաղվածության պայմաններում վտանգելու է իրավաբանական օգնության որակը, ընդհուպ՝ հանգեցնելու թերացումների:

Օրենսդրության փոփոխության արդյունքում հանրային պաշտպանի գրասենյակի ծանրաբեռնվածությունն ավելացնող ներկայացված գործոնները սպառիչ չեն:

Հարկ է նկատել, որ ՀՀ քրեական դատավարության նոր օրենսգրքի ընդունմամբ պայմանավորված հանրային պաշտպանի գրասենյակին հավելյալ միջոցներ հատկացնելու անհրաժեշտությունն արձանագրվել է նաև օրենսգրքի նախագծի հանրային և մասնագիտական քննարկումների ժամանակ, այդ թվում՝ նախագծի հեղինակների կողմից:

Դատավարական օրենսդրության նոր կարգավորումներին զուգահեռ, ներկայում շրջանառության մեջ է դրված նաև ««Փաստաբանության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի նախագիծը, որով նախատեսվում է ընդլայնել անվճար իրավաբանական օգնություն ստանալու իրավունք ունեցող անձանց շրջանակը:

Ստեղծված իրավիճակի շարունակականության և գործերի կանխատեսվող հետագա աճի պայմաններում այլևս խնդրահարույց կլինի օրենսդրությամբ նախատեսված դեպքերում արդյունավետ պաշտպանության իրականացումը և իրավաբանական օգնության ցուցաբերումը: Նշված իրավիճակը կարող է շտկվել միայն գրասենյակին հավելյալ միջոցների՝ հանրային պաշտպանների լրացուցիչ հաստիքների տրամադրման դեպքում՝ դրանով հնարավորինս մեղմելով հանրային պաշտպանների ծանրաբեռնվածության աճը:

Նախագծով նախատեսված վերաբաշխման արդյունքում ՀՀ պետական բյուջեի հաշվին ֆինանսական միջոցների վերականգնման, ինչպես նաև լրացուցիչ ֆինանսական միջոցների անհրաժեշտություն չի առաջանա։

**3.Ակնկալվող արդյունքը**

Նախագծի ընդունման արդյունքում հնարավոր կլինի 2022 թվականի երկրորդ կիսամյակի ընթացքում ապահովել Սահմանադրությամբ երաշխավորված պատշաճ և որակյալ անվճար իրավաբանական օգնությունը օրենսդրությամբ նախատեսված դեպքերում:

**4.Նախագիծը մշակող պատասխանատու մարմինը**

Որոշման նախագիծը մշակվել է Հայաստանի Հանրապետության արդարադատության նախարարության կողմից:

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

ՀՀ կառավարության սույն որոշման նախագծի ընդունումը ՀՀ 2022 թվականի պետական բյուջեի եկամուտների և ծախսերի փոփոխության չի հանգեցնի:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Որոշման նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

 «Հայաստանի Հանրապետության դատական և իրավական բարեփոխումների 2022-2026 թվականների ռազմավարությունը և դրանից բխող գործողությունների ծրագիրը հաստատելու և Հայաստանի Հանրապետության կառավարության 2019 թվականի հոկտեմբերի 10-ի N 1441-Լ որոշումն ուժը կորցրած ճանաչելու մասին» Կառավարության որոշման նախագծով ներկայումս առաջարկվում է որպես իրավաբանական ոլորտի բարեփոխումների գործողություն ամրագրել նաև հանրային պաշտպանների թվի ավելացումը: